S-2152/2022

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 10. maí 2022, á hendur S-kk-þgf Þ-kk-þgf H-kk-þgf, kt. [...], [...], Reykjavík, fyrir fíkniefnalagabrot með því að hafa, fimmtudaginn 10. september 2020, í bílskúr að [...] í Reykjavík, haft í vörslum sínum í sölu- og dreifingarskyni 31 stykki kannabisplöntur, sem ákærði hafði ræktað um nokkurt skeið fram til þess dags.

Telst brot þetta varða við 2. gr., sbr. 4., 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á 31 kannabisplöntum sem hald var lagt á, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018. Einnig er krafist upptöku á þremur gróðurhúsalömpum, loftsíu og spennubreyti, sem lögregla lagði hald á, skv. munaskrá lögreglu nr. [...], skv. heimild í 7. mgr. 5. gr. sömu laga, sbr. og 1. mgr. 69. gr. a almennra hegningarlaga nr. 19/1940, en munirnir voru notaðir til framleiðslu kannabisplantnanna.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 6. maí 2022, var ákærða gert að sæta fangelsi í 3 mánuði með dómi Héraðsdóms Reykjavíkur 20. janúar 2011 meðal annars fyrir fíkniefnalagabrot. Þá var ákærða gert að sæta fangelsi í 5 mánuði með dómi Hæstaréttar 19. desember 2012 meðal annars fyrir fíkniefnalagabrot. Nú síðast var ákærða gert að sæta fangelsi í 8 mánuði með dómi Héraðsdóms Reykjavíkur 30. janúar 2014 meðal annars fyrir fíkniefnalagabrot, en fyrir liggur að ákærði lauk samfélagsþjónustu vegna dómsins þann 26. janúar 2016. Að öðru leyti kemur sakarferill ákærða ekki til skoðunar við ákvörðun refsingar nú.

Með hliðsjón af sakarefni þessa máls og 77. gr. almennra hegningarlaga nr. 19/1940 þykir refsing ákærða hæfilega ákveðin 30 daga fangelsi, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa að haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerð upptæk 31 kannabisplöntur, þrír gróðurhúsalampar, loftsía og spennubreytir, sem hald var lagt á við rannsókn málsins.

Ákærði greiði 162.246 krónur í sakarkostnað.

Af hálfu ákæruvaldsins flutti málið E-kk-nf L-kk-nf aðstoðarsaksóknari.

S-kk-nf G-kk-nf aðstoðarmaður dómara kveður upp dóm þennan.

DÓMSORÐ:

Ákærði, S-kk-nf Þ-kk-nf H-kk-nf, sæti fangelsi í 30 daga en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði sæti upptöku á 31 kannabisplöntum, þremur gróðurhúsalömpum, loftsíu og spennubreyti.

Ákærði greiði 162.246 krónur í sakarkostnað.

S-kk-nf G-kk-nf